ఆర్‌బీఐ స్వేచ్ఛను కొనసాగించాలి
- గవర్నర్‌ రఘురాం రాజన్‌
భువనేశ్వర్‌: ఆర్థిక వ్యవస్థకు ఊతమిచ్చేందుకు వీలుగా సొంత నిర్ణయాలు తీసుకునే స్వేచ్ఛను 'రిజర్వు బ్యాంకు ఆఫ్‌ ఇండియా' (ఆర్‌బీఐ)కు కల్పించాలని కేంద్ర బ్యాంకు గవర్నర్‌ రఘురామ్‌ రాజన్‌ అన్నారు. ఈ దిశగా ప్రభుత్వ నుంచి పూర్తి సహకారం అందు తున్నట్లుగా ఆయన వివరించారు. ఇది భవిష్యత్తులో కూడా కొనసాగాలని అభిలషించారు. ఆర్‌బీఐ తీసుకునే నిర్ణయాలు కీలకమైనవి, అవి కోట్లాది ప్రజల జీవనంలో ముడిపడి ఉంటాయని అన్నారు. చిన్న పొరపాటు జరిగినా దాని వల్ల దేశం మొత్తం సమస్య ఉత్పన్నమవుతుందని రాజన్‌ వివరించారు. ప్రజల అవసరాలను దష్టిలో పెట్టుకుని ఆర్‌బీఐ నిర్ధిష్టమైన నిర్ణయాలు తీసుకోవాల్సి ఉంటుందన్నారు. ఒడిశాలోని ఆర్‌బీఐ ఉద్యోగులతో జరిగిన సమావేశంలో రఘురామ్‌ రాజన్‌ మాట్లాడుతూ పై వ్యాఖ్యలు చేశారు. ఆర్‌బీఐ స్వతంత్రంగా వ్యవహరించడం, అందుకు ప్రభుత్వం సహకరించడం హర్షణీయమని పేర్కొన్నారు. ఆర్‌బీఐ నుంచి చిన్న తప్పు దొర్లినా అది దేశాన్ని ప్రజలను కష్టాల్లోకి నెడుతుందని తెలిపారు. భారత ఆర్థిక వ్యవస్థ వ్యవసాయ ఆధారితమైనదని వివరించారు. అందుకే చిన్న, మధ్య తరహా వ్యవసాయ ఆధారిత ప్రాజెక్టులపై దష్టి పెట్టాలన్నారు. భారత ఆర్థిక వ్యవస్థ సరైన దిశలోనే వెళ్తోందని, విశ్వవ్యాప్తంగా మనం కీలక వ్యవస్థగా మారే అవకాశాలున్నాయన్నారు. భారతీయ ఆర్థిక వ్యవస్థ ఇప్పుడు సరైన దారిలో నడుస్తోందని తెలిపారు. అయితే అన్ని రంగాలలో ఒకే రకవమైన వృద్ధి కనిపించడం లేదని అన్నారు. దేశ వ్యాప్తంగా వ్యవసాయం వంటి పలు రంగాలు ఇంకా ఒత్తిడిలో ఉన్నట్లు రాజన్‌ పేర్కొన్నారు. ఈ ఏడాది మెరగైన వర్షపాతం నమోదయ్యే అవకాశం ఉన్నట్లు సమాచారం అందుతున్న నేపథ్యంలో వృద్ధి రేటు పెరిగే అవకాశం ఉన్నట్లు తెలిపారు.
మీ స్నేహితులకు రికమెండ్ చెయ్యండి